Lwamukelwa Ngenjabulo Uhlelo LwabeZACC Lokulwisana Lenkohlakalo
Ingcwethi kwezokusetshenziswa kwemitshina yakulezinsuku zamukele ngenjabulo enkulu, uhlelo lweWhilstle Blower App oluphathisa abafisa ukumangalela abaphatheka kuzehlakalo zenkohlakalo bengela kwesabelo ukuhlukunyezwa
WASHINGTON D.C. — Intsha yeZimbabwe ilwamukele ngenjabulo uhlelo olusanda kusungulwa ngabekomishini ebona ngezenkohlakalo, eye Zimbabwe Anti-Corruption Commission- ZACC, olwe Whilstle Blower App. Lolu hlelo, luyindlela uzulu angathumela ngayo imibiko ngomakhalekhukhwini, yezehlakalo zenkhohlakalo ezenzakala endaweni ezitshiyeneyo zelizwe. Ingcwethi kwezokusetshenziswa kwemitshina yakulezinsuku, uMnu. Michael Ncube, utshele uMike Hove, oweStudio 7, ukuthi okwenziwa ngabe-ZACC, linyathelo elincomekayo kakhulu, elilakho ukuphathisa lokuvikela, abafisa ukuvumbulula labo abaphatheka kuzehlakalo zenkohlakalo. Lokhu kwenziwa nsitha ukuze kuvunjululwe abantu bonke kungakhathelekile ukuba balezikhundla bani kumankampani, kuhulumende lasenhlangothini zonke zempilo kungela kwesabela ukuhlukunyezwa ngoba kuluhlelo olusebenzisa ulwazi lwangalezi nsuku emitshineni yamacomputer loba kubomakhalekhukhwini, olwamaApps. “Uhlelo lolungile ngendlela yokuthi luyancedisa abantu ukuthi bakwanise ukuphumela phandle bakhulume ngezindaba ezenzakalayo ezimayelana ngenkohlakalo elizweni,” kutsho uNcube. UNcube uthi okubajabulisayo yikuthi lolu hlelo aluvezi amagama abantu abathumela imibiko kwabeZACC ngakhoke bavikelekile. “Abantu kumele bathembe ukuthi umbiko lo uyabe uphakathi kwakho labe ZACC kuphela. Abanye abafisa ukungenela befuna ukucwayisisa ukuthi ithunyelwe ngubani, abangeke benelise ukwenza njalo ngoba loluhlelo luvalekile ngci, luvikela abantu ukuthi bengatholakali ukuthi ngobani mhlawumbe oreportileyo, wakhuluma udaba olumayelana ngenkohlakalo,” kutsho uNcube. Abafisa ukuthola ulwazi olujulileyo ngohlelo lolu, olwe Whilst Blower App, lilakho ukuluthola ekhasini labeZACC elebulenjini beInternet, ngokufithizela lapha: